Babylykke for Myrhol etter kreften
- Følelsen av å sette et barn til verden kan nesten ikke beskrives, sier Myrhol til VG Nett. Sønnen Rasmus ble født 29. oktober. Pappa sto mer enn gjerne over to landskamper og en match i håndballens Bundesliga for å være med på den store begivenheten. - Akkurat da var håndball veldig lite viktig, sier tysklandsproffen.Paret har i lang tid ønsket seg barn. Da håndballstjernen fikk testikkelkreft i august 2011 kom den store usikkerheten. Men fire måneder etter at cellegiftbehandlingen var over ble Forslund gravid ved hjelp av sæd som ble nedfrosset rett før mannens operasjon. - Vi er blitt tatt veldig godt vare på og fulgt opp av det tyske helsevesenet, sier Myrhol med et smil. - Det er alltid en sjanse for at man ikke skal få barn. Derfor er vi veldig glade for det som har skjedd, mener samboeren. - Jeg vil ikke kalle det et under, men det er veldig, veldig fint å bli foreldre, sier han. Bjarte Myrhol kom raskt tilbake på håndballbanen etter kreftsykdommen. Han var på banen for Rhein-Neckar Löwen allerede i oktober 2011 og spilte i januar EM for Norge. Men opplevde en ganske tøff sesong etter rundene med kjemoterapi og fikk sjelden spille mer enn i angrep av klubbtreneren.- Nå går jeg til kontroller som jeg skal, men tenker ikke lenger noe på at jeg har hatt sykdommen. Det er et tilbakelagt stadium. Jeg var også helt sikkert at dette skulle gå bra da jeg var under behandling, sier han. Den lille familien har nettopp flyttet inn i ny leilighet i Heidelberg midt i Tyskland. Myrhol spiller sin syvende sesong i tysk håndball og ble i 2010/11-sesongen nummer fire i Champions League med Löwen. Men Norges kanskje beste mannlige håndballspiller har aldri vært med på slik suksess som klubben har nå. Rhein-Neckar Löwen topper verdens gjeveste håndballserie foran ettermiddagens bortemøte med Gummersbach. Og nå spiller Bjarte Myrhol både i forsvar og angrep igjen. - Vi har ikke de samme ambisjonene som vi har hatt om å vinne titler, men fungerer bedre som lag, forklarer han. Men aller mest er han opptatt av sin nye lagkamerat på hjemmebane. Les mye mer om Myrhols babylykke i lørdagens sportsbillag.
For 15 måneder siden fikk han kreft. Nå stråler håndballproffen Bjarte Myrhol (30) og samboeren Charlotte Forslund (33) av babylykke.